ส่วนที่ 1

ข้อมูลสรุป

บริษัท จี สตีล จำกัด (มหาชน) (“บริษัท”) เดิมชื่อ บริษัท สยามสตริปมิลล์ จำกัด (มหาชน)
ก่อตั้งขึ้นเมื่อวันที่ 31 ตุลาคม 2538 ด้วยทุนจดทะเบียนเริ่มแรก 50 ล้านบาท โดยกลุ่มบริษัทเอส
เอส พี (“SSP”) เพื่อดำเนินธุรกิจเป็นผู้ผลิตและจำหน่ายเหล็กแผ่นรีดร้อนชนิดม้วน (Hot Rolled
Coil: HRC) ซึ่งเป็นธุรกิจที่ภาครัฐมีนโยบายส่งเสริมให้มีการลงทุน

โรงงานผลิตของบริษัทตั้งอยู่บนพื้นที่ประมาณ 397 ไร่ ภายในเขตสวนอุตสาหกรรม เอส เอส พี
ตำบลหนองละลอก อำเภอบ้านค่าย จังหวัดระยอง
บริษัทได้เริ่มผลิตเชิงพาณิชย์ตั้งแต่เดือนพฤศจิกายน 2542 โดยในช่วงวิกฤติเศรษฐกิจ
บริษัทประสบปัญหาสภาพคล่องและหยุดดำเนินการชั่วคราวในช่วงธันวาคม 2544 ถึงมีนาคม 2545
หลังจากบริษัทได้แก้ไขปัญหาดังกล่าว จึงดำเนินการผลิตต่อเนื่องจนถึงปัจจุบัน
อนึ่งในช่วงเวลาระหว่างปี 2544 ถึง 2546
บริษัทดำเนินธุรกิจภายใต้กระบวนการฟื้นฟูกิจการและบริษัทได้ออกจากการฟื้นฟูกิจการเมื่อเดือนกันยายน
2546 โดยในช่วงที่บริษัทอยู่ภายใต้กระบวนการฟื้นฟูกิจการดังกล่าว
เจ้าหนี้ฝ่ายญี่ปุ่นได้คัดค้านการขอยื่นฟื้นฟูกิจการของบริษัทและซักค้านตลอดกระบวนการพิจารณาของเจ้าพนักงานพิทักษ์ทรัพย์
และได้ยื่นคำร้องอุทธรณ์กระบวนการฟื้นฟูกิจการต่อศาลล้มละลายกลาง
แต่อย่างไรก็ดีในเดือนมิถุนายน 2547
เจ้าหนี้ฝ่ายญี่ปุ่นและบริษัทได้เปิดการเจรจาและมีการชำระหนี้ตามแผนฟื้นฟูกิจการให้กับเจ้าหนี้ฝ่ายญี่ปุ่นทั้งหมดจนเสร็จสิ้น
และเจ้าหนี้ฝ่ายญี่ปุ่นได้ยื่นคำร้องขอถอนเรื่องที่อุทธรณ์ทั้งหมด ซึ่งศาลได้อนุญาตตามคำร้องขอดังกล่าว

เหล็กแผ่นรีดร้อนชนิดม้วนของบริษัทมีขนาดความกว้างตั้งแต่ 900-1,550 มิลลิเมตร และ
มีความหนาตั้งแต่ 1-13 มิลลิเมตร ซึ่งเป็นวัตถุดิบสำคัญในการผลิตเหล็กแผ่นรีดเย็น (Cold
Rolled Coil: CRC) เหล็กชุบสังกะสี (Hot Dipped Galvanized Sheet) เหล็กท่อ
(Steel Pipe) เหล็กแผ่นที่ใช้ในอุตสาหกรรมก่อสร้าง และเหล็กแผ่นที่ใช้ในอุตสาหกรรมรถยนต์

โรงงานผลิตเหล็กแผ่นรีดร้อนชนิดม้วนของบริษัทเป็นโรงงานที่รวมกระบวนการหลอม หล่อ
และรีดไว้ในโรงงานเดียว หรือที่เรียกว่า Compact Mini Mill
มีกำลังการผลิตเหล็กแผ่นรีดร้อนชนิดม้วนสูงสุด (Design Capacity) ที่ 1.8 ล้านตันต่อปี
โดยทำการผลิตต่อเนื่องวันละ 3 กะตลอด 24 ชั่วโมง

กระบวนการผลิตของบริษัทเริ่มจากการนำเศษเหล็ก (Scrap) และเหล็กดิบ (Pig Iron)
มาหลอมโดยใช้เทคโนโลยีเตาหลอมไฟฟ้า (Electric Arc Furnace)
จากนั้นทำการปรับปรุงคุณภาพน้ำเหล็กโดยผ่านเตาปรับปรุงคุณภาพน้ำเหล็ก (Ladle Heating
Furnace) จากประเทศเยอรมัน
ซึ่งเป็นเทคโนโลยีที่ทันสมัยควบคุมการหลอมและการปรับคุณภาพน้ำเหล็กด้วยระบบคอมพิวเตอร์ทั้งหมด
จากนั้นนำน้ำเหล็ก (Liquid Steel) มาหล่อเป็นเหล็กแผ่น (Steel Slab) โดยใช้เทคโนโลยี
การหล่อแผ่นเหล็กหนาขนาดกลาง (Medium Slab Casting)
และนำเหล็กแผ่นที่ได้มาผ่านกระบวนการรีดร้อนโดยใช้เครื่องรีดแผ่นเหล็กจากประเทศญี่ปุ่น
โดยกระบวนการผลิตข้างต้นจะเป็นกระบวนการผลิตแบบต่อเนื่อง (Continuous Process)
ซึ่งจะใช้เวลาการผลิต (Cycle time) ประมาณ 3.5 ชั่วโมง

กลุ่มลูกค้าเป้าหมายของบริษัท ได้แก่ บริษัทตัวแทนจำหน่ายร้อยละ 70 โดยเป็นการขายผ่าน
บริษัทตัวแทนจำหน่ายที่เป็นกลุ่มพันธมิตรการค้าซึ่งเคยเป็นบริษัทที่เกี่ยวข้อง ประมาณร้อยละ 40
ศูนย์บริการตัดเหล็กแผ่นรีดร้อนชนิดม้วน (Coil Center) ร้อยละ 30
และผู้ใช้โดยตรงในอุตสาหกรรมต่อเนื่อง ร้อยละ 30
ซึ่งตัวแทนจำหน่ายของบริษัทจะทำการจัดจำหน่ายต่อไปยังผู้ใช้เหล็กแผ่นรีดร้อน
ในอุตสาหกรรมต่อเนื่องต่างๆ อีกต่อหนึ่ง เช่น การผลิตท่อเหล็ก การผลิตเหล็กโครงสร้างรูปพรรณ
รีดเย็น การผลิตถังบรรจุก๊าซและตู้คอนเทนเนอร์ การผลิตเครื่องใช้ไฟฟ้าและเฟอร์นิเจอร์เหล็ก
การผลิตชิ้นส่วนประกอบรถยนต์ และการผลิตเหล็กรีดเย็นและเหล็กเคลือบ นอกจากนี้ บริษัทมี
การขายตรงเป็นจำนวนไม่มากนักให้ผู้ประกอบการรายใหญ่ในอุตสาหกรรมต่างๆ
เช่นอุตสาหกรรมเหล็กโครงสร้างรูปพรรณ อุตสาหกรรมผลิตวัสดุที่ใช้ในการก่อสร้าง เป็นต้น

ที่ผ่านมา บริษัทมีรายการระหว่างกันกับบุคคลที่อาจมีความขัดแย้ง
และบริษัทพันธมิตรทางการค้ารายใหญ่หลายรายการอย่างต่อเนื่อง เช่น การซื้อน้ำดิบ การซื้อวัตถุดิบ
การขายสินค้า เป็นต้น แต่อย่างไรก็ดี ภายใต้การกำกับดูแลของคณะกรรมการตรวจสอบ
บริษัทมีมาตรการและขั้นตอน
การอนุมัติการทำรายการระหว่างกันกับบุคคลที่อาจมีความขัดแย้งและบริษัทพันธมิตรทางการค้า
นอกจากนี้ในกรณีที่เป็นธุรกรรมทางการค้าปกติ
ฝ่ายตรวจสอบภายในของบริษัทจะทำการตรวจสอบธุรกรรมดังกล่าวทุกรายการเป็นรายเดือน
และให้คณะกรรมการตรวจสอบเป็นผู้พิจารณาและ
ให้ความเห็นเกี่ยวกับความจำเป็นและความสมเหตุสมผลของรายการดังกล่าว

จากการประกอบธุรกิจของบริษัท
ปัจจัยความเสี่ยงที่สำคัญที่อาจส่งผลกระทบต่อการดำเนินงานหรือผู้ลงทุน สามารถสรุปได้ดังนี้

1. ความเสี่ยงด้านการผลิต ซึ่งประกอบด้วย ความผันผวนของราคาวัตถุดิบ
การพึ่งพาการสั่งวัตถุดิบหลักจากตัวแทนจำหน่ายจำนวนน้อยราย

  2. ความเสี่ยงด้านการเงินของบริษัท ซึ่งเกิดจากความผันผวนของอัตราแลกเปลี่ยน

3. ความเสี่ยงด้านสิ่งแวดล้อมและด้านบุคลากร ซึ่งประกอบด้วย
การผลิตที่อาจก่อให้เกิดมลภาวะและการดำเนินธุรกิจที่อาจก่อให้เกิดความไม่ปลอดภัยต่อพนักงาน

4. ความเสี่ยงจากนโยบายภาครัฐ และกฎระเบียบที่เกี่ยวข้อง ซึ่งประกอบด้วย
ความเสี่ยงและผลกระทบอันเกิดจากการยกเลิกกฎหมายเกี่ยวกับการป้องกันและการตอบโต้การทุ่มตลาด
ผลจากการเจรจาเขตการค้าเสรี (FTA) การควบคุมราคาสินค้าภายในประเทศของภาครัฐ
และความเสี่ยงจากการที่บริษัทดำเนินธุรกิจที่นโยบายของรัฐส่งผลกระทบต่อผลประกอบการสูง

5. ความเสี่ยงจากข้อพิพาททางกฎหมาย จากการที่บริษัทถูกผู้ถือหุ้นรายย่อยฟ้องร้อง
ซึ่งคำฟ้องอ้างว่าการทำบันทึกข้อตกลงระหว่างบริษัทกับเจ้าหนี้เมื่อวันที่ 24 พฤศจิกายน 2544
เป็นนิติกรรมที่เป็นการใช้สิทธิโดยไม่สุจริตทำให้เจ้าหนี้
รวมทั้งโจทก์ที่เป็นผู้ถือหุ้นของบริษัทได้รับความเสียหาย และเรียกค่าเสียหายจากบริษัทจำนวน
54,450,000 บาท

6. ความเสี่ยงในการลงทุนของผู้ลงทุน
ซึ่งเกิดจากการจัดสรรใบสำคัญแสดงสิทธิที่จะซื้อหุ้นของบริษัทจำนวน 100 ล้านหน่วย ให้กับกรรมการ
ผู้บริหาร และพนักงานของบริษัท โดยมีราคาการใช้สิทธิในการซื้อหุ้นสามัญรองรับในอัตรา 1 บาทต่อ
1 หุ้น ต่อ 1 หน่วยของใบสำคัญแสดงสิทธิ

7. ความเสี่ยงจากการไม่สามารถดำเนินการเนื่องจากปัจจัยที่ไม่สามารถควบคุมได้
ซึ่งเกิดจากภัยธรรมชาติ และเหตุการณ์ที่อยู่นอกเหนือการควบคุมของบริษัท

ผลการดำเนินงานของบริษัทและบริษัทย่อยสิ้นสุด ณ วันที่ 31 ธันวาคม พ.ศ.2549 นั้น
บริษัทและบริษัทย่อยมีรายได้จากการขาย จำนวน 18,003 ล้านบาท โดยมียอดขายที่จำนวนประมาณ
1 ล้านตัน มีกำไรขั้นต้น จำนวน 2,018 ล้านบาท และมีกำไรสุทธิ จำนวน 1,678 ล้านบาท
เมื่อเปรียบเทียบกับผลการดำเนินงานของปี 2548 เห็นได้ว่ารายได้จากการขายลดลง 4,199
ล้านบาท หรือร้อยละ 18.9 เนื่องจากราคาขายเฉลี่ยลดลง 2,316 บาทต่อตัน
คิดเป็นอัตราการลดลงร้อยละ 11.4 กับทั้งปริมาณการขายลดลง จำนวน 92,498 ตัน หรือร้อยละ
8.4

สำหรับกำไรสุทธิของบริษัทและบริษัทย่อยในปี 2549 บริษัทและบริษัทมีกำไรสุทธิจำนวน 1,678
ล้านบาท คิดเป็น 0.17 บาทต่อหุ้น ซึ่งลดลงจากช่วงเดียวกันของปีก่อน
เนื่องจากยอดขายที่ลดลงดังที่กล่าวข้างต้น
รวมถึงค่าใช้จ่ายในการขายและบริหารและดอกเบี้ยจ่ายเพิ่มขึ้นจากปีก่อนประมาณร้อยละ 21

ในงบการเงินเฉพาะบริษัทปี 2549 บริษัทมียอดสินทรัพย์รวมประมาณ 36,971 ล้านบาท
เมื่อเปรียบเทียบกับปี 2548 ซึ่งมียอดสินทรัพย์รวมประมาณ 28,263 ล้านบาท ดังนั้น
จึงมียอดสินทรัพย์รวมเพิ่มขึ้นประมาณ 8,708 ล้านบาท เท่ากับเพิ่มขึ้น 23.55%
โดยเป็นผลจากการเพิ่มขึ้นของลูกหนี้กิจการที่เกี่ยวข้องกัน
เงินกู้ยืมและดอกเบี้ยค้างรับจากกิจการที่เกี่ยวข้องกัน เงินลงทุนในบริษัทย่อยและบริษัท
นครไทยสตริปมิล จำกัด (มหาชน) หรือ NSM ซึ่งเป็นบริษัทร่วมจากการเข้าลงทุนในหุ้นสามัญ

หนี้สินเฉพาะบริษัท ณ วันที่ 31 ธันวาคม 2549 บริษัทมีหนี้สินประมาณ 10,331 ล้านบาท
เมื่อเปรียบเทียบกับปี 2548 ซึ่งมีหนี้สินประมาณ 6,715 ล้านบาท เพิ่มขึ้นประมาณ 3,616 ล้านบาท
เท่ากับเพิ่มขึ้นประมาณ 53.84%
ซึ่งการเปลี่ยนแปลงเกิดจากการที่บริษัทได้ออกหุ้นกู้เพิ่มเติมอีกจำนวน 70 ล้านเหรียญสหรัฐ
รวมทั้งดอกเบี้ยจ่ายที่เกิดจากหุ้นกู้ในจำนวน 170 ล้านเหรียญสหรัฐ

ในส่วนของงบการเงินรวม บริษัทมีสินทรัพย์รวมประมาณ 41,616 ล้านบาท ซึ่งเกิดจาก
การลงทุนของบริษัท โอเรียลทัล แอ็กเซส จำกัด บริษัทย่อย
ได้เข้าลงในหุ้นสามัญและสิทธิเรียกร้องประเภทมีหลักประกันที่สามารถแปลงเป็นทุนได้ตามแผนฟื้นฟูกิจการฉบับแก้ไขของบริษัท
นครไทยสตริปมิล จำกัด (มหาชน) หรือ NSM และหนี้สินประมาณ 15,036 ล้านบาท
ซึ่งการเพิ่มขึ้นจากงบการเงินเฉพาะบริษัท เนื่องจากบริษัท โอเรียลทัล แอ็กเซส จำกัด
ได้ทำสัญญากู้ยืมเงินระยะสั้นจากสถาบันการเงิน จำนวน 120 ล้านเหรียญสหรัฐ

งบกำไรขาดทุนเฉพาะบริษัทสิ้นสุด ณ วันที่ 31 ธันวาคม 2549 บริษัทมีรายได้จากการขาย
เป็นเงินจำนวนประมาณ 18,003 ล้านบาท เปรียบเทียบกับปี 2548
ซึ่งมีรายได้จากการขายประมาณ 22,201 ล้านบาท ลดลง 4,198 ล้านบาท เท่ากับลดลง 18.90%
และมีผลกำไรจากการดำเนินงาน ในปี 2549 เป็นจำนวนเงิน 1,462 ล้านบาท
และมีผลกำไรสุทธิสำหรับปีเป็นจำนวน 1,738 ล้านบาท ซึ่งเป็นกำไรต่อหุ้นขั้นพื้นฐานในปี 2549
เป็นจำนวนเงิน 0.13 บาทต่อหุ้น

ในงบการเงินรวมนั้น บริษัทมีรายได้รวมประมาณ 19,118 ล้านบาท
และมีผลกำไรสุทธิเป็นจำนวนเงินประมาณ 1,678 ล้านบาท

ปัจจุบัน บริษัทมีทุนจดทะเบียนทั้งสิ้น 12,000 ล้านหุ้น มูลค่าหุ้นที่ตราไว้หุ้นละ 1 บาท
เป็นทุนเรียกชำระแล้ว 11,100 ล้านบาท โดย ณ วันที่ 31 ธันวาคม พ.ศ.2549
บริษัทมีกลุ่มผู้ถือหุ้นที่สำคัญ ได้แก่ บริษัท ซูพีเรียร์ โอเวอร์ซีส์ (ประเทศไทย) จำกัด
ถือหุ้นในสัดส่วนร้อยละ 22.73 Ample Vision Group Limited ถือหุ้นในสัดส่วนร้อยละ 14.61
กลุ่มนายสมศักดิ์ และนางปัทมา ลีสวัสดิ์ตระกูล ถือหุ้นในอัตราร้อยละ 10.22 เป็นต้น

(ผู้ลงทุนควรอ่านรายละเอียดของข้อมูลในส่วนที่ 2 ก่อนตัดสินใจลงทุนในหลักทรัพย์)